钦定古今图书集成/明伦汇编/氏族典/第292卷 > 《廖用贤尚友录》 > 汤汉
## 钦定古今图书集成/明伦汇编/氏族典/第292卷 > 《廖用贤尚友录》 > 汤汉

按《宋史汤汉传》，汉字伯纪，饶州安仁人，与其兄干巾
中皆知名当时。江东提刑赵汝腾荐汉于朝，诏免解，
差充象山书院堂长，赴礼部别院试，正奏名，授上饶
县主簿。江东转运使赵希墍言：“汉，今海内知名士也，
岂得吏之州县哉？”诏循两资，差信州教授。淳祐十二
年，差充史馆校勘，改国史实录院校勘。火灾，应诏上
封事。诏试馆职，迁秘书省校书郎。皇太子冠，差充太
常博士，升秘书郎。转对，极言边事。提举福建常平，召
为礼部郎官，寻以直华文阁、福建运判，改知宁国府，
迁提举江西常平，移江东运判、知隆兴府。召为尚左
郎官，迁太府少卿，改秘书少监，擢太常少卿。求补外，
以秘阁修撰知福州、福建安抚，改知隆兴府。度宗即
位，召奏事，授太常少卿，迁起居郎，权兵部侍郎。累请
致仕，授文华阁待制、知宁国府，又召为刑部侍郎，以
龙图阁待制知福州。福建安抚使，改知太平州，权工
部尚书，以显文阁直学士提举玉隆宫，进华文阁学
士，以端明殿学士致仕，卒谥文清。汉介洁有守，恬于
进取，有《文集》六十卷。